b'\n_START_ARTICLE_\nValeria Peter Predescu\n_START_SECTION_\nVia\xc8\x9ba\n_START_PARAGRAPH_\nValeria Peter s-a n\xc4\x83scut \xc3\xaen N\xc4\x83s\xc4\x83ud, \xc3\xaen satul Telciu, de pe Valea S\xc4\x83l\xc4\x83u\xc8\x9bei. S-a c\xc4\x83s\xc4\x83torit de la 15 ani \xc8\x99i are 2 b\xc4\x83ie\xc8\x9bi. To\xc8\x9bi ai casei iubesc muzica popular\xc4\x83, iar nepoatele ei, Eleonora si Teodora c\xc3\xa2nt\xc4\x83 cu drag doine n\xc4\x83s\xc4\x83udene \xc8\x99i c\xc3\xa2ntecele din Nasaud ale bunicii lor. A \xc3\xaenceput s\xc4\x83 c\xc3\xa2nte c\xc3\xa2nd deja era mam\xc4\x83 \xc8\x99i nevast\xc4\x83, dar familia a sus\xc8\x9binut-o \xc3\xaen des\xc4\x83v\xc3\xa2r\xc8\x99irea studiilor \xc8\x99i a carierei sale muzicale. A \xc3\xaencetat din via\xc8\x9b\xc4\x83 la v\xc3\xa2rsta de 61 de ani, pe 28 aprilie 2009, la Bistri\xc8\x9ba, \xc3\xaen urma unui stop cardio-respirator.\n_START_SECTION_\nCarier\xc4\x83\n_START_PARAGRAPH_\nA \xc3\xaenceput s\xc4\x83 c\xc3\xa2nte \xc3\xaen 1972, iar primele \xc3\xaenregistr\xc4\x83ri le-a f\xc4\x83cut la Radio Cluj cu redactorul \xc8\x99i culeg\xc4\x83torul de folclor Dumitru Vartic. \xc3\x8en 1973 a realizat \xc3\xaenregistr\xc4\x83ri la Radiodifuziunea Rom\xc3\xa2n\xc4\x83 cu orchestra Radio, dirijat\xc4\x83 de George Vancu, iar \xc3\xaen urm\xc4\x83torul an, a sus\xc8\x9binut prima etap\xc4\x83 a Concursului "Floarea din gr\xc4\x83din\xc4\x83". Trei ani mai t\xc3\xa2rziu a c\xc3\xa2\xc8\x99tigat acest concurs cu maximum de puncte. Succesele s-au \xc8\x9binut apoi lan\xc8\x9b. Referent de specialitate la Centrul Crea\xc8\x9biei Populare Bistri\xc8\x9ba, culeg\xc4\x83toare de folclor, \xc3\xaendrum\xc4\x83toare a copiilor care doresc s\xc4\x83-i p\xc4\x83\xc8\x99easc\xc4\x83 pe urme, Valeria Peter Predescu a str\xc3\xa2ns \xc3\xaen cei 35 de ani de carier\xc4\x83, 61 de albume, patru c\xc4\x83r\xc8\x9bi \xc8\x99i culegeri folclorice, diplome, titluri onorifice \xc8\x99i premii primite \xc3\xaen \xc8\x9bar\xc4\x83 \xc8\x99i la diverse festivaluri folclorice interna\xc8\x9bionale. \xc3\x8en anul 1994 a fost laureat\xc4\x83 a premiului \xe2\x80\x9eEthnos\xe2\x80\x9d pentru activitatea sa de culeg\xc4\x83toare \xc8\x99i interpret\xc4\x83 a folclorului n\xc4\x83s\xc4\x83udean. \xc3\x8en 1974 i-a ap\xc4\x83rut primul disc mic la Electrecord cu cinci dintre cele \xc8\x99ase c\xc3\xa2ntece pe care le-a \xc3\xaenregistrat la Radio. Un an mai tarziu a fost invitat\xc4\x83 la Casa Electrecord de c\xc4\x83tre directorul Teodor Carti\xc8\x99 \xc8\x99i a editat al doilea disc mic. Dup\xc4\x83 doi ani i-a ap\xc4\x83rut un LP mare cu dou\xc4\x83sprezece c\xc3\xa2ntece, intitulat "Ia-m\xc4\x83 \xc3\xaen bra\xc8\x9be, dorule",care s-a bucurat de o foarte bun\xc4\x83 primire din partea publicului. Apoi a f\xc4\x83cut \xc8\x99i alte \xc3\xaenregistr\xc4\x83ri la diferite case de produc\xc8\x9bie. Are \xc3\xaenregistrate trei CD-uri cu pricesne, dou\xc4\x83 cu colinde, altele cu c\xc3\xa2nt\xc4\x83ri de dragoste \xc8\x99i de dor. Are \xc3\xaenregistrat un CD "M\xc3\xa2ndre-s nun\xc8\x9bile la noi" cu folclor din ceremonialul de nunt\xc4\x83 n\xc4\x83s\xc4\x83udean\xc4\x83 \xc8\x99i, de asemenea, are \xc3\xaen repertoriu \xc8\x99i balade. Repertoriul Valeriei Peter Predescu este n\xc4\x83s\xc4\x83udean, dar cuprinde c\xc3\xa2ntece \xc8\x99i din alte zone ale jude\xc8\x9bului Bistri\xc8\x9ba-N\xc4\x83s\xc4\x83ud, cel mai mult \xc3\xaens\xc4\x83 de pe Valea S\xc4\x83l\xc4\x83u\xc8\x9bei, de unde este ea, \xc8\x99i de pe Valea Some\xc8\x99ului. Are balade din aceste zone, "Balada lui Valean", "Balada lui T\xc4\x83nase Todoran", trei variante ale "Baladei \xc8\x98arpelui", "Balada nevestei fugite de la b\xc4\x83rbat", "Balada eroului necunoscut", multe doine, multe c\xc3\xa2ntece propriu-zise de joc, cu strig\xc4\x83turi, c\xc3\xa2ntece din ceremonialul de nunt\xc4\x83, dar \xc8\x99i din ritualul de \xc3\xaenmorm\xc3\xa2ntare A editat \xc3\xaen timp o carte intitulat\xc4\x83 "Destin", scris\xc4\x83 de o scriitoare n\xc4\x83s\xc4\x83udean\xc4\x83, Melania Cuc. \xc3\x8en paginile c\xc4\x83r\xc8\x9bii sunt prezentate via\xc8\x9ba \xc8\x99i activitatea Valeriei Peter Predescu, dar mai ales colaborarea sa cu ansamblurile folclorice din jude\xc8\x9b, turneele peste hotare, succesele \xc8\x99i premiile ob\xc8\x9binute. Acum este catedra de muzica din comuna sa, \xc3\xaen Telciu. Are \xc8\x99ase clase cu copii foarte talenta\xc8\x9bi \xc8\x99i a pus bazele unui grup folcloric foarte numeros alc\xc4\x83tuit din 54 de copii din comun\xc4\x83. \xc3\x8en paralel cu activitatea sa la catedr\xc4\x83 a fost invitat\xc4\x83 de un post de televiziune local s\xc4\x83 realizeze o emisiune intitulat\xc4\x83 "Art\xc4\x83 \xc8\x99i tradi\xc8\x9bie". Aduce \xc3\xaen fa\xc8\x9ba telespectatorilor oameni din lumea satului, me\xc8\x99teri populari, rapsozi, oameni care au ceva de spus, care scriu versuri populare sau care au preocup\xc4\x83ri privind tradi\xc8\x9biile. Apoi, \xc3\xaen Bistri\xc8\x9ba se ocup\xc4\x83 de un alt grup folcloric intitulat "Miori\xc8\x9ba", alc\xc4\x83tuit din aproape 30 de copii, dar ace\xc8\x99tia sunt \xc8\x99i din alte localit\xc4\x83\xc8\x9bi ale jude\xc8\x9bului. A editat un volum "C\xc3\xa2nt\xc4\x83ri n\xc4\x83s\xc4\x83udene" cu c\xc3\xa2nt\xc4\x83ri culese \xc8\x99i alese de ea. Dupa publicarea acestei c\xc4\x83r\xc8\x9bi a avut o perioad\xc4\x83 mai grea, cu c\xc3\xa2teva pierderi dureroase \xc3\xaen familie, a pierdut-o pe mama sa, au murit apoi doi fra\xc8\x9bi ai so\xc8\x9bului s\xc4\x83u, p\xc4\x83rin\xc8\x9bii so\xc8\x9bului s\xc4\x83u, dupa care l-a pierdut pe tat\xc4\x83l s\xc4\x83u, apoi a murit o m\xc4\x83tu\xc8\x99\xc4\x83 care era \xc3\xaen grija sa. Dup\xc4\x83 pierderile suferite a \xc3\xaenceput s\xc4\x83 fie preocupat\xc4\x83 de versuri \xc8\x99i c\xc3\xa2nt\xc4\x83ri de \xc3\xaenmorm\xc3\xa2ntare, gen oarecum neglijat \xc3\xaen lucr\xc4\x83rile de specialitate. Atunci a adunat versurile pe care le f\xc4\x83cea diacul dintr-o localitate sau o femeie sau un b\xc4\x83rbat cu har, versuri individualizate pentru omul care pleca din aceast\xc4\x83 lume. A f\xc4\x83cut \xc8\x99i un set de fotografii la diferite \xc3\xaent\xc3\xa2mpl\xc4\x83ri triste din via\xc8\x9ba omului. A editat cartea intitulat\xc4\x83 "C\xc3\xa2ntarea de pe urm\xc4\x83" cu cele inso\xc8\x9bitoare ale omului. Cartea are si un compact disc cu vocile femeilor care c\xc3\xa2ntau, care boceau mor\xc8\x9bii. A \xc3\xaenregistrat aceste c\xc3\xa2nt\xc4\x83ri \xc3\xaencep\xc3\xa2nd din 1973 p\xc3\xa2n\xc4\x83 \xc3\xaen 2005. Cartea este prefa\xc8\x9bat\xc4\x83 de profesorul universitar dr. Maria Boc\xc8\x99e, cel mai de seama etnolog al Transilvaniei.'